ཁ་ཅིག་ན་རེ།སངས་དང་གྱིན་ཞེས་པ་གཉིས་ཀ་བོད་ཀྱི་ཚིག་ཡིན་པས་དེ་དག་ཞང་སྐད་དུ་མི་འགྱུར་ཞེ་ན།སྐྱོན་མེད་དེ་བོད་པས་དེ་དག་བེད་སྤྱོད་བྱས་ནའང་ཞང་སྐད་མིན་པར་ཐལ་བ་མེད་དེ།ཞང་བོད་ཐུན་མོང་གི་མིང་ཚིག་མང་དུ་ཡོད་པས་སོ།ྲསངས་ཞེས་པ་ནི་ཞང་བོད་ཐུན་མོང་གི་སྐད་ཅིག་ཡིན་ཡང་སྲིད་པ་དང་གོ་དོན་ཕལ་ཆེར་གཅིག་མཚུངས་སུ་གནས་པར་སེམས།གྱིན་ཞེས་པ་བོད་པས་བེད་སྤྱོད་གཏོང་ནའང་བྱ་བ་ལ་འཇུག་བཞིན་པའི་ཚིག་འཕྲད་ཅིག་ལས་གཞན་པའི་གོ་དོན་གང་ཡང་མེད་པས་ཞང་སྐད་དང་གཏན་ནས་མི་འདྲའོ།།ཞང་བོད་གཉིས་ཀྱི་རྩ་བའི་སྐད་ཁ་ཁ་ཡིན་ནའང་ཞང་བོད་ཐུན་མོང་གི་མིང་ཚིག་མང་དུ་ཡོད་ན་སྐྱོན་མེད་དེ།དཔེར་ན།རྒྱ་གར་དང་བལ་ཡུལ་གཉིས་ཀྱི་རྩ་བའི་སྐད་མི་གཅིག་ནའང་མིང་ཚིག་མང་པོ་ཐུན་མོང་དུ་བེད་སྤྱོད་བྱེད་པ་ལྟ་བུའོ།།འདིར་ཞང་བོད་ཐུན་མོང་གི་མིང་ཚིག་གཅིག་གཉིས་ཙམ་དཔེ་མཚོན་ཞུས་པ་ཡིན་ན།དབྱིག་ཅེས་པ་ནི།ཞང་སྐད་ཡིན་ནའང་བོད་པས་བོད་ཀྱི་བརྡ་རྙིང་ཞིག་ཏུ་ངོས་འཛིན་བྱས་པ་དང་དེའི་གོ་དོན་ཞང་བོད་གཉིས་ཀས་ནོར་བུ་ལ་འཇུག་པ་ནི།དཔེར་ན།ཞང་སྐད་དུ།ཐིག་སྨར་ནི་ཅི་དབྱིག་མར་གྱིན།བོད་སྐད་དུ།ཞིང་བཟང་མི་ཡི་ནོར་བུ་ཡིན།ཞེས་པ་ལྟ་བུའོ།དེ་བཞིན་གཡུ་འབྲང་ཞེས་པ་བདུད་རྩིའི་སྐད་དོད་དང་།དེ་ཡི་ཐོག་མའི་བྱུང་ཁུངས་ཞང་ཞུང་ཡིན་ནའང་བོད་པས་བེད་སྤྱོད་བཞིན་པ་དེ་འདྲ་ཡིན་ནོ།དེ་ཙམ་མ་ཟད་ཞང་ཞུང་སྐད་དང་སཾ་སྐྲྀ་ཏའི་སྐད་ཐུན་མོང་གི་ཚིག་མང་དུ་ཡོད་དེ།ཞང་སྐད་དུ་ཏ་ཐ་ག་ཏ་དང་།སཾ་སྐྲྀ་ཏའི་སྐད་དུ་ཏཐཱགཏཿདང་།དེ་བཞིན་ཏན་ཏྲ་དང་ཏནྟྲ།ཀ་ཡ་དང་ཀཱ་ཡ།པྲཛྙ་དང་པྲཛྙཱ།སིདྷི་དང་སིདྡྷི།ཧས་ཏི་དང་ཧསྟི།ས་མ་ཡ་དང་ཨ་མྲྀ་ཏ་དང་ཨ་ཏི་ལྟ་བུ་ཆེས་མང་ངོ་།དེའི་རྒྱུ་མཚན་ནི།ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས་ལས།ཙི་ཏ་ཞེས་པ་ནི་ཞང་ཞུང་གི་སྐད་དུ་སྙིང་ཞེས་པའི་དོན་ཏེ་ལེགས་སྦྱར་སྐད་དུ་ཙིཏྟ་ཞེས་པ་དང་མཐུན་ལ་ཞང་ཞུང་གི་སྐད་ནི་ཆེས་རྙིང་པའི་སྐད་ཅིག་ཡིན་པར་བརྟེན།ལེགས་སྦྱར་དང་ཐུན་མོང་དུ་གྱུར་པའི་ཚིག་རྒྱལ་པོ་ལ་ར་ཙ་ཟེར་བ་ལྟ་བུ་མང་དུ་སྣང་བ་དེ་དག་ནི་སྐད་རྙིང་མ་ཡིན་པའི་ཁུངས་སྟོན་བྱེད་ཅིག་ཡིན་པ་ལས་ལེགས་སྦྱར་གྱི་སྐད་ཕྱིས་སུ་འདྲེས་པའི་དོན་མིན་པ་ཤེས་དགོས་པ་གལ་ཆེ།ཞེས་གསུངས་པ་ནི།ཕྱོགས་ལྷུང་རིས་སུ་ཆད་པའི་མིག་དཀྱུས་ཐུང་ངུ་རྒྱང་དུ་བསྲིངས་ནས་གཟུར་གནས་མཁས་པའི་སྤྱན་བརྒྱ་བསྒྲད་པའི་གཏམ་དུ་འཁུམས་པས་ཀུན་གྱིས་དང་དུ་ལེན་པར་རིགས་སོ།།བྱུང་ཁུངས་ཡང་སཾ་སྐྲྀ་ཏའི་སྐད་ཡོད་ཚད་རྒྱ་གར་ཡིན་པའི་ངེས་པ་མེད་དེ།བོན་པོའི་སྔགས་རྫོགས་ཀྱི་གཞུང་འགའ་ཞིག་སུམ་ཅུ་རྩ་གསུམ་ནས་བྱུང་བ་ཡིན་པས་སུམ་ཅུ་རྩ་གསུམ་ཀྱི་སྐད་སཾ་སྐྲྀ་ཏའི་སྐད་ཡིན་པ་བན་བོན་གཉིས་ཀའི་ལོ་རྒྱུས་ལས་ཆེས་གསལ།དཔེན་ན།མ་རྒྱུད་སངས་རྒྱས་རྒྱུད་གསུམ་ལྟ་བུ་ནི་སྐད་རིགས་མི་འདྲ་བ་བཞིར་བརྒྱུད་པར་བཤད་དེ།མ་རྒྱུད་དབུ་འཆད་ལེའུ་ལས།དེ་ལ་དང་པོ་གཡུང་དྲུང་ལྷ་ཡི་སྐད་དུ་བྱུང་བ་ཡིན་ཏེ།བོན་ཉིད་གཡུང་དྲུང་གི་དབྱིངས་སུ་ཀུན་ཏུ་བཟང་པོ་ལ་ཀུན་ཏུ་བཟང་མོ་ལས་སོགས་མཁའ་འགྲོ་མ་རྣམས་ཀྱི་ཞུས་སོ།དེ་ནས་སང་ཀྲི་ཏ་ཡི་སྐད་དུ་བྱུང་སྟེ།སུམ་ཅུ་རྩ་གསུམ་གྱི་གནས་སུ་ཡུམ་བཟང་ཟ་རིང་བཙུན་ལ་བརྒྱུད་དོ།།དེ་ནས་སྟག་གཟིག་བོན་གྱི་སྐད་དུ་བྱུང་བ་ཡིན་ཏེ།གཤེན་ཡུལ་འོལ་མོ་ལུང་རིང་དུ་གསང་བ་འདུས་པ་ལ་བཤད་དོ།།ཞེས་སོ།།དེ་ཡང་འདིར་གསལ་ཁ་དགོས་པ་ཞིག་ནི་འོལ་མོ་ལུང་རིང་དུ་སྟག་གཟིག་བོན་གྱི་སྐད་ཟེར་བ་དེ་ཡིན་པས་དེའི་ཚུལ་ནི།འོལ་མོ་ལུང་རིང་ཞང་ཞུང་སྒོ་ཕུགས་བར་གསུམ་ལས་ཕུགས་པ་ཡིན་པས་དེའི་སྐད་ཞང་སྐད་ཡིན་དགོས་སོ།།དེ་ནས་རྒྱུད་གསུམ་པོ་འདི་དང་དེའི་འགྲེལ་བཅས་ཞང་ཞུང་གི་མཁས་ཤིང་གྲུབ་པ་ཐོབ་པའི་བླ་མ་ནམ་མཁའི་སྐར་ཚོགས་དང་མཉམ་པར་བྱུང་བའི་ནང་ནས་ཞང་ཞུང་སྒོ་པའི་མཁས་པ་ལོ་ཙཱ་བ་ཆེན་པོ་སད་ནེ་གའུས་བོད་སྐད་དུ་བསྒྱུར་བ་ནི།དེ་ཉིད་ལས།དེ་ནས་སྤུ་རྒྱལ་བོད་ཀྱི་སྐད་དུ་གྲགས་པ་ཡིན་ཏེ།ཞང་ཞུང་གི་པཎ་ཆེན་སད་ནེ་གའུས་བོད་ལ་བསྒྱུར་བའོ།།ཞེས་གསུངས་སོ།།སད་ནེ་གའུ་ནི་བོད་རྒྱལ་གྲི་གུམ་བཙན་པོའི་སྐབས་སུ་འཚོ་བཞུགས་གནང་བའི་ཞང་ཞུང་གི་མཁས་པ་གྲགས་ཅན་ཞིག་ཡིན།།